รัฐบาลไทย-ข่าวทำเนียบรัฐบาล-“อนุทิน” ตรวจเยี่ยมหอผู้ป่วยโควิด รพ.ราชวิถี เตรียมความพร้อมรองรับหากมีผู้ป่วยอาการหนักเพิ่ม
วันพฤหัสบดีที่ 20 มกราคม 2565
“อนุทิน” ตรวจเยี่ยมหอผู้ป่วยโควิด รพ.ราชวิถี เตรียมความพร้อมรองรับหากมีผู้ป่วยอาการหนักเพิ่ม
รองนายกรัฐมนตรีและรัฐมนตรีว่าการกระทรวงสาธารณสุข ตรวจเยี่ยมให้กําลังใจบุคลากรทางการแพทย์ที่ปฏิบัติงานในหอผู้ป่วยโควิด 19 ของโรงพยาบาลราชวิถี ซึ่งมีการขยายเตียงสีเหลืองและสีแดงเพิ่มขึ้นเป็น 88 เตียง และเพิ่มบุคลากรดูแลผู้ป่วยกว่า 150 คน
รองนายกรัฐมนตรีและรัฐมนตรีว่าการกระทรวงสาธารณสุข ตรวจเยี่ยมให้กําลังใจบุคลากรทางการแพทย์ที่ปฏิบัติงานในหอผู้ป่วยโควิด 19 ของโรงพยาบาลราชวิถี ซึ่งมีการขยายเตียงสีเหลืองและสีแดงเพิ่มขึ้นเป็น 88 เตียงและเพิ่มบุคลากรดูแลผู้ป่วยกว่า 150 คน เพื่อรองรับสถานการณ์หากมีผู้ป่วยโควิดอาการหนักเพิ่มขึ้น แม้ขณะนี้จะควบคุมสถานการณ์ได้และการระบาดมีแนวโน้มทรงตัว
วันนี้ (20 มกราคม 2565) ที่โรงพยาบาลราชวิถี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วย นพ.สมศักดิ์ อรรฆศิลป์ อธิบดีกรมการแพทย์ ตรวจเยี่ยมและให้กําลังใจบุคลากรทางการแพทย์ที่ปฏิบัติหน้าที่ในหอผู้ป่วยโควิด 19 ของโรงพยาบาลราชวิถี ที่ได้มีการขยายจํานวนเตียงเพิ่มเติม พร้อมเพิ่มจํานวนบุคลากรในการดูแล และกล่าวว่า กระทรวงสาธารณสุขให้ความสําคัญ
กับการรักษาพยาบาลผู้ป่วยโควิด 19 โดยจัดระบบรักษาตามอาการอย่างเหมาะสม ทั้งการดูแลรักษาที่บ้าน (Home Isolation)ในผู้ป่วยไม่มีอาการหรือมีอาการเล็กน้อย ฮอสปิเทล โรงพยาบาลสนาม ในผู้ป่วยที่เริ่มมีอาการมากขึ้น และส่งต่อโรงพยาบาลหลักในผู้ป่วยที่มีอาการรุนแรง โดยมีโรงพยาบาลราชวิถีเป็นต้นแบบในการดูแลรักษาผู้ป่วยโควิด 19 แต่ละกลุ่มอย่างมีประสิทธิภาพ ทั้งผู้ป่วยที่มีภาวะแทรกซ้อนรุนแรง เช่น ภาวะปอดอักเสบ ภาวะระบบหายใจล้มเหลว เป็นต้น และกลุ่มสีเขียวที่ไม่มีอาการหรือมีอาการเล็กน้อย ในระบบHome Isolationซึ่งการระบาดช่วงกลางปี 2564Home Isolation Centerโรงพยาบาลราชวิถี ให้การดูแลรักษาผู้ป่วยใหม่ได้ถึงวันละ 100 ราย ปัจจุบันมีผู้ติดเชื้อเข้าระบบประมาณวันละ 30 ราย
นายอนุทินกล่าวต่อว่า แม้ว่าการระบาดระลอกเดือนมกราคม 2565 อยู่ในระดับทรงตัวและควบคุมสถานการณ์ได้ อย่างไรก็ตาม เพื่อรองรับสถานการณ์ที่อาจมีผู้ติดเชื้อเพิ่มขึ้น โดยเฉพาะพื้นที่ กทม. โรงพยาบาลราชวิถีได้ขยายจํานวนเตียงรองรับผู้ป่วยอาการสีเหลืองและสีแดงเพิ่มขึ้นรวม 88 เตียง และเพิ่มบุคลากรในการดูแลกว่า 150 คน เป็นเตียงผู้ป่วยสีแดงที่AIIR-ICUและSemi-ICUจํานวน 17 เตียง นอกจากนี้ ยังจัดเตรียมหอผู้ป่วยวิกฤตส่วนต่อขยาย (Extended ICU)ไว้พร้อมใช้กรณีผู้ป่วยโควิดมีจํานวนเพิ่มสูงขึ้น รวมถึงกรณีมีผู้ป่วยโควิด ที่เป็นเด็กเพิ่มสูงขึ้นด้วย โดยประสานสถาบันสุขภาพเด็กแห่งชาติมหาราชินีเป็นหน่วยรับการส่งต่อมารักษา ส่วนผู้ป่วยโรคไตวายเรื้อรังที่ต้องฟอกไต ได้เตรียมพื้นที่ดูแลไว้ 8 เตียง
ด้าน นพ.สมศักดิ์กล่าวว่า การขยายเตียงรองรับผู้ป่วยโควิด 19 ของโรงพยาบาลราชวิถีนั้น ในส่วนของหอผู้ป่วยวิกฤตส่วนต่อขยาย (Extended ICU)มีจํานวน 10 เตียง อากาศภายในเป็นระบบความดันลบ และมีระบบควบคุมการทํางานของเครื่องช่วยหายใจจากห้องปฏิบัติงานของเจ้าหน้าที่ เพื่อลดการเข้าไปสัมผัสผู้ป่วย สําหรับการบริการฉีดวัคซีนโควิด 19 ให้แก่ประชาชน ศูนย์ฉีดวัคซีนโควิด 19 โรงพยาบาลราชวิถี ให้บริการแล้วมากกว่า 130,000 ราย โดยมีศักยภาพในการให้บริการประมาณวันละ 1,200-1,500 ราย นอกจากนี้ ยังให้บริการห้องตรวจโรคติดเชื้อระบบทางเดินหายใจ (ARI Clinic)มีผู้เข้ารับการตรวจจํานวน 100 รายต่อวัน อัตราพบผู้ติดเชื้อโควิดประมาณ 25% และยังให้บริการตรวจผู้เดินทางเข้าประเทศในระบบTest &Goตามนโยบายวันละ 30 คน ตั้งแต่ต้นปีที่ผ่านมาด้วย
*******************************20มกราคม 2565